বর্তমান বিশ্বে যেকোনো প্রতিষ্ঠান, সেটি ব্যবসা প্রতিষ্ঠান, শিক্ষা প্রতিষ্ঠান, সরকারি প্রতিষ্ঠান কিংবা বেসরকারি প্রতিষ্ঠান― যেরকমই হোক না কেন, ওয়েব জগতে তার উপস্থিতি থাকা চাই। আর সেই উপস্থিতি জানানোর উপায় হচ্ছে ওয়েবসাইট। ইন্টারনেটে কাজের-অকাজের কত কত ওয়েবসাইট যে রয়েছে, তা গুনে শেষ করা যাবে না। তারপরেও নিত্য-নতুন ওয়েবসাইট তৈরি হচ্ছে। কোনো ওয়েবসাইটে মানুষ সরকারি সেবা নিচ্ছে, কোনো ওয়েবসাইটে খেলার আপডেট দেখছে, কোনো ওয়েবসাইটে সংবাদ পড়ছে, আবার কোনো ওয়েবসাইটে বাসের টিকেট কেটে ফেলছে। এরকম কত কাজ যে ওয়েবসাইটে গিয়ে এখন মানুষ করে, তা আমাদের কল্পনার বাইরে।